Vana Chiremba Havachazivi Kuti Vachiri Vashandi Vehurumende Here Kana Kuti Kwete
Asi nyanzvi munyaya dzemitemo yevashandi nemabasa dzinoti hurumende inofanirwa kutaurirana navana chiremba vari kuramwa mabasa
Vana chiremba vari kuramwa mabasa, muzvipatara zvehurumende mu Harare nemuBulawayo, vanoti vakamirira kutambira matsamba kubva kuhurumende achivazivisa kuti vadzingwa mabasa here kana kuti kwete. Nemusi weChipiri bazi rehurumende rinoona nezvehutano, pamwe nekuchengetedzwa kwevana, rakabuditsa magwaro anoti vana chiremba ava vakarega kudzokera pabasa nemusi weChitatu, zvaireva kuti vanenge vasisina mabasa. Vana chiremba ava vari kuramwa mabasa vachiti vanoda kuti hurumende igadzirise zvichemo zvavo. Vachitaura ne Studio7 neChitatu, mutevedzeri wegurukota rezve hutano, Dr Edwin Muguti, vakati hurumende yagadzirisa zvichemo zvavana chiremba, nokudaro vana chiremba vari kuramwa mabasa, vanofanirwa kudzokera kumabasa avo. Asi vana chiremba vari kuti hurumende haisi kuda kubuda pachena ichitaura kuti ndezvipi zvayagadzirisa pari zvino. Dr Kudakwashe Nyamutukwa, ndivo mutungamiri we Hospital Doctors Association. Mutori wenhau we Studio 7 Carole Gombakomba ataura navo ndokuvabvunza kuti vari kutambira seyi mashoko ekuti vadzingwa mabasa. Vachitaura zvakare neStudio7 neChitatu, Dr Muguti vakati havaone zvakakodzera kuti varambe vachitaurirana navana chiremba ava, sezvo vachiti vakatopedzerana navo uye vachaona kuti mari dzavo dzakagadziriswa seyi apo vanotambira mihoro yavo pakupera kwemwedzi. Kuti tinzwisise kuti izvi zvinorevei, Carole Gombakomba aita zvakare hurukuro naVa John Mawire, nyanzvi munyaya dzemitemo yevashandi. Dzimwe nhau kubva ku Studio 7...